John Vinther (KF), 2001-01-18:
Det er ingen hemmelighed, og det er sagt mange gange - jeg skal alligevel gerne gentage det: Det Konservative Folkeparti ønsker retskravet på familiesammenføring ophævet.
Det er der ligesom ikke noget nyt i.
I stedet ønsker vi, at der skal ske en konkret og individuel bedømmelse, hvor særlig ét forhold skal være afgørende for, om familiesammenføring tillades eller ej, nemlig spørgsmålet om, hvorvidt familiens samlede tilhørsforhold er større til Danmark, end det er til et andet land.
Det Konservative Folkeparti kan derfor principielt støtte forslaget om en ophævelse af retskravet.
Det har været vores politik i mange år.
Men Dansk Folkeparti går muligvis et skridt for langt.
Når jeg siger muligvis, så er det, fordi jeg naturligvis har noteret mig, at Dansk Folkeparti ønsker reglerne udformet på en sådan måde, at det sker i respekt for Danmarks internationale forpligtelser.
Det er vi naturligvis enige i.
Men jeg savner i bemærkningerne en stillingtagen til, hvorledes Dansk Folkeparti stiller sig til flygtninges familiesammenføring.
Og her er jeg nødt til at sige det rent ud: Det Konservative Folkeparti ønsker ikke at ændre på reglerne om retskrav på familiesammenføring, når det gælder flygtninge.
Det er efter vores opfattelse nødvendigt at skelne imellem flygtninge og indvandrere.
Indvandreren har muligheden for frit at rejse hjem for at bosætte sig der med sin familie, men eksempelvis den irakiske mand, der er flygtet fra Saddam Hussein, kan jo netop ikke vende hjem.
Den mulighed har han ikke.
Derfor finder Det Konservative Folkeparti det fuldt rimeligt, at en flygtning naturligvis har et krav på at kunne blive familiesammenført.
Det kunne være rart at høre Dansk Folkepartis syn på den sag.
For så vidt angår den del af beslutningsforslaget, der omhandler forsørgelseskravet, så er Det Konservative Folkeparti principielt enigt i, at forsørgelseskravet skal være stramt.
Det skal være så tilpas stramt, at ingen føler sig fristet til at finde hullerne, til at udnytte reglerne.
Omvendt - det er jeg også nødt til at sige - er der jo nok den forskel mellem vores og Dansk Folkepartis syn på tingene, at vi godt vil levne noget rum til en individuel og humanistisk baseret vurdering, der kan tage hensyn til de tilfældigheder, vi alle kan komme ud for her i livet.
I Dansk Folkepartis forslag, sådan som det er udformet, er der jo i hvert fald ikke megen plads til sådanne hensyn.
Lad mig komme med et eksempel: En dansk mand møder under et besøg i USA en amerikansk pige.
De gifter sig, og hun bliver familiesammenført, og de flytter her til landet.
Han har en god uddannelse og et godt job, men kort tid efter at hun kommer her til landet, kommer han ud for en ulykke og mister sit arbejde og kommer på offentlig forsørgelse.
Efter Dansk Folkepartis meget bastante bemærkninger ville det jo så medføre, at hun skulle udvises af landet.
Det synes vi ærlig talt ikke er rimeligt.
Og for at ingen skal føle sig fristet, så vil jeg sige, at det er helt tilfældigt, at det er en ung dansk mand, der optræder i det her eksempel.
Hudfarven spiller ikke nogen rolle for Det Konservative Folkeparti.
Også i relation til forsørgelseskravet skal jeg bemærke, at Det Konservative Folkeparti ikke mener, at de meget skærpede krav, sådan som de optræder her, skal gælde flygtningene, og det er med nøjagtig den samme begrundelse som før.
Vi mener heller ikke, at der skal laves om på det forhold, at der ikke stilles forsørgelseskrav ved danske statsborgeres familiesammenføring.
Der er elementer i beslutningsforslaget, der ligger tæt op ad Det Konservative Folkepartis politik, det kan vi naturligvis støtte.
Og så må vi jo bruge den efterfølgende udvalgsbehandling til at få afklaret de uenigheder, der måtte være.